VRA bemagtig jong regslui vir die toekoms - Solidariteit WêreldSolidariteit Wêreld
Tuis › Mediaverklarings › VRA bemagtig jong regslui vir die toekoms
VRA bemagtig jong regslui vir die toekoms
Vrydag | 09 Februarie | 2018
Die Vereniging van Regslui vir Afrikaans (VRA) het vandag tydens hul jaarlikse eendag-kursus vir prokureursklerke en regsstudente hul oorlewingsgids bekendgestel. Dié gids het ten doel om jong klerke voor te berei op hofwerk en in te lig oor hoe die howe se administrasiestelsels werk.
Tiaan van Dyk, afdelingshoof vir die VRA-gilde by Solidariteit, voer aan dat die bevordering van Afrikaans in regspleging in besonder 'n groot fokusgebied vir die VRA is. Die VRA bemagtig reeds regslui deur seminare van gehalte in Afrikaans aan te bied, asook deur die vertaling van wetgewing wat nie in Afrikaans beskikbaar is nie. "Ons doel met sowel die ken-die-howe-kursus as die oorlewingsgids is om veral jong Afrikaanse regslui te bemagtig om regspraktisyns van uitnemendheid te wees," het Van Dyk gesê.
Volgens Van Dyk word klerke gereeld deur hul firma hof toe gestuur om verskeie administratiewe take by die hof te gaan verrig. Indien 'n klerk nie vertroud is met die hof nie, kan dit 'n moeisame taak raak. "Die VRA se ken-die-howe-kursus is 'n uiterse waardevolle kursus waartydens studente, jong regslui en selfs senior prokureurs met behulp van die handige oorlewingsgids vinnig inligting kry oor die verskillende stelsels en prosesse in die hof en wie die onderskeie persone is wat die verskillende sake in die howe se administrasiestelsel behartig, asook waar om hulle te vind," het Van Dyk bygevoeg.
Indien jy die hof wil verken of meer wil uitvind oor die ken-die-howe-kursus, stuur 'n e-pos aan admin@vra.co.za